Петя Дубарова
Пътешественик

chitanka.info

Той хиляди морета е преплавал,

земи далечни много той видял е,

и островите диви опознавал

и само под небето звездно спал е.

Живот му бил единствено морето

небето пък — съдбата чудновата

и все нататък плувал той, където

се сливали небето и земята.

И ето, приключенецо, аз виждам —

с лодката си пориш ти вълните,

на твоята съдба добра завиждам

и искам с теб да плавам сред водите.

03.08.1974 г., Копривщица

Издание:

Петя Дубарова, „Лястовица. Стихове и разкази“, С. 1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.